Meer as 200 buitelanders in Limpopo vas oor feestyd(Foto: SA Polisie) Die polisie in Limpopo het oor die feestyd altesaam 271 buitelanders in hegtenis geneem toe hulle sonder dokumentasie betrap is. Brig. Motlafela Mojapelo, woordvoerder van die polisie, sê in ŉ verklaring die inhegtenisnemings het meestal by padblokkades reg oor die provinsie plaasgevind. Volgens Mojapelo is 54 buitelanders sonder dokumentasie op Oujaarsdag gedurende ŉ padblokkade op die N1 suid van Polokwane in hegtenis geneem. Dit is hier waar die provinsiale polisie op Oujaarsaand saam met Cassel Mathale, adjunkminister van polisie, Namane Dickson Masemola, die LUR van vervoer en gemeenskapsveiligheid, en lt.genl. Nneke Ledwaba, die provinsiale polisiekommissaris, op onwettige sigarette ter waarde van R2,2 miljoen beslag gelê het. Altesaam 237 sjebeens is oor die feestyd in die provinsie toegemaak en 94 gelisensieerde drankwinkels is van die oortreding van die Drankwet aangekla. Ses van dié drankwinkels se deure is reeds gesluit, sê Mojapelo.